Voilà (Barbara Pravi-sang)

«Voilà» (norsk oversettelse: se der/og så/og vips) er en fransk chanson-inspirert popballade fra 2020 som fremføres av den franske sangeren Barbara Pravi. Sangen er komponert av Pravi sammen med låtskriverne Igit og Lili Poe. Den ble kommersielt utgitt 6. november 2020 og vant den franske musikkonkurransen Eurovision France, c'est vous qui décidez! lørdag 30. januar 2021. Gjennom seieren ble «Voilà» Frankrikes bidrag i Eurovision Song Contest 2021 i Nederland. Der endte den på andreplass bak Italia, og dette var Frankrikes beste plassering i konkurransen på 30 år.

Om sangen 
Sangen er komponert av de fransk låtskriverne Lili Poe, Igit og Barbara Pravi. De to sistnevnte har skrevet flere sanger sammen, blant andre «J'imagine» som barneartisten Valentina vant Junior Eurovision Song Contest med i Warszawa i 2020. Sangen handler om en kvinnes reise fra et liv fylt av usikkerhet, til en tilværelse preget av selvsikkerhet og mot.

«Voilà» er skrevet i chanson-stil og ble utgitt i november 2020. Den var blant deltakerne i den franske sangkonkurransen Eurovision France, c'est vous qui décidez!. Konkurransen ble arrangert av tv-kanalen France 2 lørdag 30. januar 2021, og sangen ble fremført av Barbara Pravi. Hun gikk videre fra første runde og vant til slutt både jury- og telefonavstemningen. Som vinner av konkurransen ble sangen Frankrikes bidrag til Eurovision Song Contest 2021.

Eurovision Song Contest 
Sangen er Frankrikes bidrag i Eurovision Song Contest 2021 i Rotterdam i Nederland. Siden Frankrike er ett av «De fem store landene» i konkurransen, er sangen automatisk kvalifisert til finalen i Rotterdam Ahoy lørdag 22. mai 2021. 

I ukene foran konkurransen ble sangen en av de store favorittene til å vinne finalen. Sist gang Frankrike vant, var i 1977 med Marie Myriam og «L'oiseau et l'enfant». I finalen ble «Voilà» nummer to med 499 poeng, 25 poeng bak italienske Måneskin.

Listeplasseringer

Sporliste

Utgivelseshistorikk

Referanser 

Franske sanger
Sanger fra 2020
Bidrag til Eurovision Song Contest 2021